સૂઈગામ એટલે કચ્છને અડીને આવેલો બનાસકાંઠાનો છેલ્લો તાલુકો. ત્યાંના કાણોઠી ગામે હેરાનગતિ બાબતે દલિતોએ પોલીસમાં થોડા ક્ષત્રિય લોકો સામે અરજી કરેલી. પોલીસ તપાસ કરે તે પહેલાં આરોપીએ દલિતોને તેમની સામે અરજી કરવાનું પરિણામ શું આવે તે સમજાવ્યું ! બે દલિત ભાઈઓ તેમની દીકરીઓ સાથે ગામના બ્રાહ્મણના મકાનનાં બાંધકામમાં મજૂરી કરવા ગયા હતા. ત્યાંથી આરોપીઓ પસાર થતા હતા અને દલિતોને જોતાં ગાડામાંથી ઊતરી ધારિયું અને ગાડાનું આડું લઈ તૂટી પડ્યા. એક ભાઈનો હાથ ભાંગ્યો અને બાકીના બધાને નાની-મોટી ઈજા થઈ. જવાભાઈને દસ દિવસ સારવાર દવાખાનામાં દાખલ થઈ લેવી પડી. દલિતોના હાથમાં હથિયાર ન હતા અને આરોપી પાંચ. બધા આરોપીએ એકસંપ થઈ હુમલો કરેલ હોવા છતાં પોલીસે ફરિયાદમાં ગુનાઈત કાવતરાની કલમ ઉમેરી નથી.